Lesufi ontstoke oor brandstigting by skool | Maroela Media
Lesufi ontstoke oor brandstigting by skool
Panyaza Lesufi, Gautengse LUR vir onderwys, het Donderdag die gemeenskap van Katlehong in Ekurhuleni veroordeel ná brandstigting by 'n plaaslike laerskool tydens betogings oor kragonderbrekings.
Lesufi het gesê sy departement sal nie weer die skool bou nie.
"Mense van Katlehong, dit is nou wat oor is van Katlehong Primary School, omdat die gemeenskap teen kragonderbrekings betoog. Dit is heeltemal onaanvaarbaar. Julle kan daarvan vergeet dat ons dit sal herstel," het hy op Twitter gesê en foto's van die skade gedeel.
Inwoners kla al die afgelope paar jaar oor kragonderbrekings en sommige sê hulle is al maande lank sonder elektrisiteit. Inwoners het begin betoog deur paaie met buitebande, wat aan die brand gesteek is, en klippe te versper.
Themba Radebe, woordvoerder vir Ekurhuleni, het gesê die gereelde kragonderbrekings is 'n gevolg van onwettige verbindings en persone wat met kragkabels peuter. "Die aanvraag na elektrisiteit is baie hoër tydens die winter. Die hoë kragtoevoer wat by ons substasies registreer, kan ook toegeskryf word aan onwettige verbindings en persone wat aan die kragnetwerk peuter," het hy aan die Sunday Independent-koerant gesê.
Volgens Radebe stel die departement van energie ondersoek in oor die inwoners se klagtes.
Juffrou in hof wat glo skolier skop
Malema nou na konstitusionele hof
Nou raak die LUR slim. Last daai betogers dit herstel
Ek stem saam. Hoekom moet ons aanhou betaal vir die boosdoeners se lekkerkry misdade! Alle brandstigters moet vasgevat word veral die wat buitebande brand!
Uiteindelik sien hy die lig. Moes van die begin af die reël gewees het. As jy wil vandaliseer en afbrand, maak self reg, of bly daarsonder.
Hmmmmm, nou gaan ons weer ander skole treiter om kinders toe te laat…….
Wie gaan die prys betaal, nie die betogers nie maar die kinders wat veronderstel is om daat skool te gaan. Dit is die Regering se jarelange onbevoegdheid om teen die moles makers op te tree, Word mos beskou as deel van hulle regte om geboue. skole. universiteite ens aan die brand te steek. Dit is nou wanneer daar politiek politiek gespeel word.